Woonwa deur brand vernietig | News24
Woonwa deur brand vernietig
'n Karavaan is die afgelope Vrydagaand in Astonbaai se woonwapark tot as verband. Foto: JANNIE HOUGH
'n Karavaan is die afgelope Vrydagaand in Astonbaai se woonwapark tot as verband nadat sommige inwoners van die dorp 'n harde geluid soos 'n ontploffing gehoor het. Die woonwa was die eiendom van twee ouerige bewoners van die park, Theuns en Hester Fourie. Sy is 'n pensioenaris en hulle is die opsigters van die park.
Volgens 'n inwoner van 'n nabygeleë huis, asook 'n bewoner van die woonwapark, was daar rondom 22:00 'n baie harde geluid wat vêr gehoor kon word. Die Fourie-gesin se woonwa het vlam gevat en is totaal verwoes. Net stukke gebuigde staal en as is op die to-neel agter gelaat.
'n Motoris wat tydens die brand by die park verbygery het, het die vlamme gewaar en aanhoudend op die motor se toeter gedruk. Dit kom voor asof hierdie geluide die mense in die brandende woonwa wakker gemaak het. Mev. Fourie het in haar nagklere en sonder skoene uit die woonwa gevlug.
Die polisie en brandweer is ontbied, maar niks kon gedoen word om die woonwa of die inhoud daarvan te red nie.
Daar loop ook 'n gerug dat daar sprake is van brandstigting.
Volgens Ria du Toit, lid van die Astonbaai Upliftment Projects, is verskeie SMS'e dadelik uitgestuur waarin inwoners wou weet hoe hulle kan help. Navrae kan gerig word aan Tilly Bothma, Woodpeckerstraat 44, Astonbaai. Geldelike bydraes vir die gesin kan inbetaal word by FNB Jeffreysbaai, takkode 210-515, rekeningnommer 62583471603,
Enige ander fisiese bydraes kan afgelewer word by Tilly Bothma, of by Aston Arms-restaurant in Astonbaai.
Die gesin het klaarblyklik ná die brand by familie in Paradysstrand tuisgegaan en was nie vir navrae beskikbaar nie.